S. Janiš, poslanec: (2009-10-21):
Dámy a páni, každý človek, každá slovenská rodina si svoje výdavky prispôsobuje svojim príjmom. Všetci to tak robia, lebo to hovorí nielen ekonomika rodiny, ale hlavne zdravý sedliacky rozum: Svoje výdavky prispôsobuj svojim príjmom. Iba táto vláda robí pravý opak a tento opak sa dá úplne jednoznačne charakterizovať názvom: Po nás potopa. A dôkazom toho je aj tento návrh, tzv. novela zákona. Tá novela je zrazu tak horúca, že ju navrhujete prerokovať v skrátenom legislatívnom konaní. My sme už pri rozpočte na rok 2009 hovorili, že predpoklady príjmov stoja na vode. Začiatkom roka 2009 všetci aj malé deti vedeli, že ekonomika ide dole vodou, že príjmy štátneho rozpočtu klesajú, že nezamestnaných pribúda, dokonca ste zriadili aj Radu vlády pre hospodársku krízu, síce len marketingovú, ale predsa, len štátny rozpočet na rok 2009 ste nenovelizovali, len výdavky štátneho rozpočtu na rok 2009 ste nenovelizovali, a to ani v máji, ani v júni, dokonca ani nie v septembri, lebo, ako uvádzate v dôvodovej správe k skrátenému konaniu aj v dôvodovej správe k zákonu, nevedeli ste rozmer a trvanie ekonomického spomalenia. Preto ste nepredkladali novelu štátneho rozpočtu do Národnej rady. Dnes už viete aj rozmer, aj trvanie ekonomického spomalenia, keď predkladáte túto novelu? Dnes už viete aj rozmer, aj trvanie? Ak to viete, tak sa uchádzajte o Nobelovu cenu za ekonomiku. Pritom skorá novela štátneho rozpočtu na rok 2009, práve skorá novela najneskôr v júni tohto roku by zreálnila aj príjmy a aj výdavky tak, ako novelizovali svoje rozpočty obce a mestá, tak, ako to robila každá jedna slovenská rodina, ktorej príjem sa znížil, keď prišiel o prácu otec alebo mama alebo prišli o prácu obaja. Všetci prispôsobovali svoje výdavky svojim príjmom, lebo je to logické, tak hovorí zdravý sedliacky rozum, takto sa správa každá slovenská rodina. Toto, čo predkladáte, pán minister, sám viete, nie je rozpočet, nie je novela rozpočtu, podľa ktorej sa všetci majú správať do budúcna. Rozpočet sa robí vždy na budúce obdobie, pán minister, nie na minulé. Toto, čo predkladáte, je konštatácia, zhodnotenie toho, ako ste bačovali v roku 2009. Toto nie je rozpočet na rok 2009. Toto je bačovanie, vaše bačovanie v roku 2009. Toto je váš záverečný účet, ktorý ste vystavili občanom a slovenským rodinám. A ten účet, ktorý ste vystavili občanom, ten účet, ktorý ste vystavili slovenským rodinám, je katastrofálny. Bačovali ste od buka do buka. Žijete na dlh, na obrovský dlh. A ani jeden zodpovedný rodič a ani jedna zodpovedná slovenská rodina na svoje deti nehádže svoje dlhy, skôr sa slovenská rodina, slovenský rodič uskromní a svojim deťom pomôže. Toto je slovenský rodič. Toto je slovenská rodina. Ale vláda Roberta Fica robí presne opak. Požičiava a míňa, požičiava a míňa, zadlžuje a zadlžuje a občania, slovenské rodiny len platia, platia a platia dlhy tejto vláde. Len jedno číslo z vašej tzv. novely štátneho rozpočtu na rok 2009, tzv. novely preto, lebo to nie je novela zákona, to je záverečný účet. V bode 3 sa vraví, objem záväzkov štátu na splátky istín štátneho dlhu v roku 2009 sa mení zo sumy 4,707 mld. na 8,92 mld. eur. Ešte raz, 9 mesiacov vášho bačovania a objem záväzkov štátu na splátky istín štátneho dlhu v roku 2009 sa mení zo 4,707 mld. na 8,92 mld. eur, viac ako dvakrát, viac ako dvakrát, pán minister. Toto je výsledok vášho bačovania od buka do buka. Toto je výsledok vášho míňania. A od nás chcete, aby sme vám toto schválili, a ešte chcete, aby sme to schválili v skrátenom legislatívnom konaní. Nie, pán minister.